
REFERAT

privind aprobarea propunerii de aderare a Municipiului Timişoara la Clusterul de Energii Sustenabile din România - ROSENC                           

Clusterul este o concentraţie geografică de agenţi economici, centre de cercetare, autorităţi publice şi ONG‐uri, care au ca scop comun promovarea şi  dezvoltarea unui sector industrial.

În cazul Clusterului de Energii Sustenabile din România - ROSENC, scopul comun este promovarea României, a Regiunii Vest şi a judeţului Timiş, pe termen lung, ca lider în sectoarele energiilor regenerabile, eficienţei energetice şi noilor energii sustenabile şi participarea în reţelele internaţionale ca partener sau coordonator de proiecte pentru creşterea competitivităţii organizaţiilor din asociaţie.
Clusterul ROSENC a fost fondat în 22.02.2011, de către 26 de membri, care au un buget total alocat dezvoltării sectorului energiilor verzi pentru perioada 2010‐2012 de 16,8 mil. Euro şi un număr total de 6.425 de angajaţi.

Obiectivele Clusterului ROSENC sunt:

-  Promovarea şi participarea la elaborarea politicilor, managementului şi ingineriei competitivităţii integrate în domeniul energiei sustenabile;

- Promovarea şi dezvoltarea competitivă a următoarelor domenii: inovare, producţie, comercializare şi utilizare eficientă a energiei, a energiilor regenerabile şi a noilor tehnologii energetice sustenabile;

-   Reprezentarea intereselor membrilor asociaţi şi a companiilor active în cadrul clusterului;

-  Sprijinea dezvoltării firmelor din domeniu, înfiinţării noilor firme şi atragerea de investiţii noi în domeniul economic de interes.
Municipiul Timişoara a elaborat şi aprobat prin Hotărârea Consiliului Local al Municipiului Timişoara nr. 228/29.06.2010 Strategia privind Schimbările Climatice şi Planul strategic de acţiuni privind combaterea, atenuarea şi adaptarea la efectele schimbărilor climatice în Municipiul Timişoara, implementând în cele 8 sectoare relevante acţiunile şi măsurile care conduc la scăderea emisiilor de CO2 echivalent în municipiul Timişoara, în limitele aprobate prin bugetul local al municipiului Timişoara.  

Strategia de dezvoltare a polului de creştere Timişoara are stabilite obiective strategice pentru dezvoltarea economică durabilă, pe baza industriilor de înaltă tehnologie, a informaticii, telecomunicaţiilor şi serviciilor creative şi  realizarea unui habitat ecologic, confortabil şi atractiv pentru locuitorii polului de creştere Timişoara, prin politici şi programe privind eficienţa energetică, implementarea şi utilizarea la scară largă a energiilor regenerabile, promovarea calităţii şi  competitivităţii în toate domeniile de activitate, implementarea unui management durabil al componentelor de mediu precum şi dezvoltare economică inovativă, durabilă. 

Cu ocazia organizării primei ediţii a ZILEI ENERGIEI în Municipiul Timişoara, în cadrul EUROPEAN ENERGY WEEK,  în data de 14 Aprilie 2011, Asociaţia pentru Energii Sustenabile din România – ROSENC, în calitate de invitat, a lansat municipiului Timişoara invitaţia de aderare la cluster. Cu ocazia evenimentului, reprezentanţii clusterului ROSENC au prezentat asociaţia, scopul, obiectivele, activităţile şi acţiunile asociaţiei, grupul de membrii fondatori şi proiectele aflate în implementare  şi cele preconizate a fi demarate în  viitorul apropiat.

Astfel, dintr-o analiză atentă a obiectivelor generale ale  Municipiului Timişoara, în calitatea sa de pol naţional de creştere, precum  şi  a obiectivelor Asociaţiei ROSENC, rezultă că acestea  sunt identice sau complementare,  conjugarea eforturilor celor două părţi,  putând concura la  atingerii  mai facilă a acestora, în scopul  transformării municipiului Timişoara într-un  centru economic dinamic şi inovativ, competitiv, cu un mediu echilibrat, care să asigure o calitate a vieţii pentru populaţie la standarde ridicate.

Având în vedere aceste considerente, considerăm oportună  aderarea Municipiului Timişoara în cadrul Asociaţiei pentru Energii Sustenabile din România – ROSENC, în calitate de membru asociat.

Calitatea de membru asociat  presupune plata taxei de intrare în asociaţie, în valoare de 2.000 de lei ceea ce conferă şi drept de vot în cadrul Adunării Generale, precum şi achitarea unei cotizaţii lunare de 100 de lei.

În conformitate cu prevederile art.36, alin.2 litera (e) şi alin.7 litera (a) din Legea  nr. 215/23.04.2001 privind administraţia publică locală – republicată, cu modificările şi completările ulterioare, Consiliul Local al Municipiului Timişoara hotărăşte, în condiţiile legii, cooperarea sau asocierea cu persoane juridice române sau străine, în vederea finanţării şi realizării în comun a unor acţiuni, lucrări, servicii sau proiecte de interes public local.
În acest sens, PROPUNEM:

1. Aprobarea aderării  Municipiului Timişoara în calitate de membru asociat în cadrul Asociaţiei pentru Energii Sustenabile din România – ROSENC.

2. Aprobarea alocării de la  bugetul local al Municipiului Timişoara a sumelor aferente taxei  de aderare ca membru asociat  în Asociaţia ROSENC în valoare de 2.000 lei, a cotizaţiei  aferente  de 100 lei/lună pentru anul 2011 şi a cotizaţiilor anuale viitoare aferente acestei calităţi;

3. Mandatarea Primarului Municipiului Timişoara – domnul Dr. Ing. Gheorghe CIUHANDU –pentru semnarea formularului de adeziune, reprezentarea municipiului Timişoara în cadrul asociaţiei şi semnarea tuturor documentelor privitoare la participarea  Municipiului Timişoara în cadrul Asociaţiei ROSENC.

